讀亡弟由義舊詩有感
作者：呂本中
朝代：宋

paragraphs: 平昔烏衣游，盛事寄青史。
後生見頭角，唯子與夫子。
奈何阻中涂，去我適蒿里。
三年莫春日，西郊漫桃李。
才難聖所嘆，反是俗眼瞇。
坐看玉壺冰，終污青蠅矢。
銜憤已成疾，傷讒空忍死。
雪涕別時言，歷歷猶在耳。
嗚呼骨肉親，遺恨有如此。
吾生復亡聊，念爾中夜起。
讀君離別篇，沈吟淚如水。